Solen stråler gennem kronerne på de store løvtræer. Dannebrog blafrer roligt i toppen af flagstangen, og de små bølger skvulper  forsigtigt mod den lille sandbanke. Vi er i hjertet af Rold Skov, som danner en smuk dansk sommerramme for de 10 børn og 11 frivillige, der i denne uge holder til på Næsgården ved Madum Sø. Sommerlejren er arrangeret af Red Barnet, og henvender sig til de mest sårbare og udsatte børn i Danmark. Hver 10. barn kommer ikke på ferie Ifølge en rapport fra Det Nationale Forsknings- og Analysecenter for Velfærd - også kendt som VIVE - kommer op mod hver 10. barn i Danmark ikke på ferie mindst én gang om året. Derfor hjælper Red Barnet de familier, der har allermest brug for det. - Vi er her for de familier, som ikke har hverken socialt eller økonomisk overskud til selv at skabe oplevelser og minder for deres børn, siger Anne Mygind. Hun er næstformand i Red Barnet Aalborg, og hun har arrangeret årets sommerlejr i Rold Skov. Ifølge Red Barnet er behovet for en pause fra hverdagen for både forældre og børn stort. -  I år har vi oplevet et stigende behov, fordi familierne har været enormt isoleret på grund af covid-epidemien, siger Anne Mygind og fortsætter: - Covid-situationen har været svær for os alle sammen, men den har særligt ramt de udsatte børnefamilier. Oplevelser ud over det sædvanlige I Rold Skov er den dybe stille ro i denne uge skiftet ud med en flok nordjyske børn med en masse energi og sult efter oplevelser. En af dem er Jessica Damm Hansen på syv år. Hun har nydt de sidste fire dage på kanten af Madum Sø. - Jeg synes, det er sjovt. Man kan lege en masse, man kan sove sammen, og så kan man få nye venner, siger Jessica Damm Hansen, der har oplevet en del de sidste par dage. - Vi har badet, vi har gået en tur, vi har fået is og flødeboller, fortæller hun, inden hendes nye ven, Liam Johansen på ni år, afbryder hende: - Og så var vi i Lille Vildmose i går, hvor vi rørte ved Danmarks største hjort, og vi fløj med ørne, siger han, mens de sidder rundt om bålet i kanten af en af skovens lysninger. - Vi har bare hygget os, siger Jessica og kigger på Liam, der nikker bekræftende. Frivillighed danner grundlaget for 52 sommerlejre Der er generelt meget at give sig til for sommerlejrens deltagere. Men det er udelukkende på grund af de cirka 450 frivillige, der i år bruger en uge af sommerferien på at skabe nye minder for 1.200 børn fra hele landet. En af dem er 19-årige Ida Toft Petersen fra Aalborg. - Det gør mig enormt glad, at vi kan give børnene nogle gode oplevelser, så de kan tage hjem fra sommerlejr og tænke, at de har haft en super fed sommerferie, siger hun til TV2 Nord. Ida Toft Petersen hørte om sommerlejren igennem Anne Mygind, der var hendes lærer i gymnasiet. - Hun sagde, at det lige var noget for mig, og det har hun bestemt fået ret i. For her er simpelthen bare så hyggeligt at være, og det er nogle dejlige børn, vi er sammen med. Vi har det bare mega sjovt, siger hun. Det er første gang, Ida Toft Petersen er med som frivillig på en af Red Barnets sommerlejre, men det bliver nok ikke den sidste. - Jeg skal helt sikkert med igen næste år. Det har været så sjovt, så det vil jeg gerne igen, fortæller hun. Sommerminder skaber lige børn Mens der i de seneste år er sket en stigning i antallet af børn, der kommer på Red Barnets sommerlejre, er årsagen til sommerlejrenes vigtighed den samme: - Det er så vigtigt, at børnene kommer i skole igen efter sommerferien med noget spændende at fortælle og ikke føler sig mindre værd eller mindre rigtige end de andre børn i deres klasser, siger Anne Mygind. Næsgården i Rold Skov har vist sig særdeles brugbar til Red Barnets sommerlejr. Endda så meget at Anne Mygind allerede har booket stedet til næste sommer. Ja tak til en tur mere næste sommer Og måske kigger Jessica Damm Hansen og Liam Johansen også forbi næste sommer: - Ja tak, siger jeg bare, griner syv-årige Jessica, mens Liam på ni er en smule mere tilbageholdende: - Jeg vil bare gerne være her i en dag mere. Og det er præcis, hvad de skal. Fredag slutter dette års sommerlejr, og de ti børn vender hjem til vante omgivelser. Bare med lidt flere minder i bagagen.

Opsummering:
Cirka 1.200 børn kommer i løbet af sommeren på en af Red Barnets 52 sommerlejre. Her kan børn fra de mest socialt og økonomisk sårbare familier glemme hverdagen og skabe minder for livet.